Politiet får nei i Madeleine-saken
Nå går den portugisiske regjeringsadvokaten Joana Marques Vidal hardt ut mot britisk politi, som nylig kunne fortelle at de har nye spor i Madeleine-saken. Regjeringsadvokaten sier at det britiske politiet ikke har noen rett til å operere i Portugal - og at de ikke kan stille spørsmål, avhøre eller arrestere noen, skriver Daily Mail. Kommentaren står i sterk kontrast til britiske Metropolitan Police, som torsdag annonserte at de hadde nye spor i den seks år gamle saken. Etterforskerne fortalte at de forberedte seg på å slå til mot 38 mistenkte i Portugal og andre deler av Europa, deriblant 12 briter, ifølge The Guardian. Året etter at Madeleine McCann forsvant i 2007, ble etterforskningen avsluttet, før Scotland Yard gjenopptok saken i 2011. Nå har 37 etterforskere gjennomgått over 30.000 dokumenter fra privatetterforskere, portugisisk og britisk politi, ifølge BBC. Undersøkelsene skal ha ført til funn som gjør at politiet gjenopptar etterforskningen. Det er dette den portugisiske regjeringsadvokaten nå reagerer på. Scotland Yard sier de har bedt påtalemyndigheten i Storbritannia om å sende en henvendelse for å kunne drive etterforskning i Portugal. Denne henvendelsen skal de imidlertid aldri ha fått, ifølge regjeringsadvokat Marques Vidal. Hun understreker at de ikke har fått noen britisk anmodning om gjensidig juridisk bistand i forsvinningssaken - noe som betyr at det britiske politiet ikke har rett til å drive egen etterforskning. Hennes talsmann understreker at selv om de kan assistere det portugisiske politiet, kan de ikke avhøre mistenkte på egen hånd. Portugisisk politi viser til at de vil bistå de britiske etterforskerne, men at de vil holde seg til loven. - Vi er tilgjengelige for å samarbeide med britiske myndigheter, men bare innenfor portugisisk lov og innenfor tidsperioden som er satt av portugisisk lov, sier assisterende direktør, Pedro do Carmo. Portugisiske etterforskere har tidligere vist til at britisk politi kan få tillatelse til å observere under avhørene, men at de ikke kan bryte inn og stille spørsmål selv.
Portugisiske myndigheter og politi nekter britisk politi å operere på egen hånd i Portugal, i jakten på Madeleine McCann.